હાથમાં આવેલી ફૂલની ડાળ છોડીને ચંદ્રાવતી ચંપાના વૃક્ષ પાછળ સંતાઈ ગઈ. હળવેથી તેણે ફાટક તરફ ડોકિયું કર્યું અને જોયું તો બે ઘોડેસ્વાર ધીરે ધીરે દરવાજા પાસેથી પસાર થતા હતા. આ ધમાલમાં પેલું ચંપાનું ફૂલ ક્યાંક ખોવાઈ ગયું. ચંદ્રાવતી જાસૂદના છોડ પાસે ગઈ અને ફૂલ ચૂંટવાનું શરુ કર્યું. જાસૂદના લાલચટક ફૂલોથી છાબડી ભરાઈ ગઈ અને તે દર્ભના ક્યારા પાસે ગઈ. દૂર્વાંકૂર પર જામેલું ઝાકળ હવે ચળકવા લાગ્યું હતું અને ઝાકળની ફોરમ હવામાં ફેલાઈ હતી.